Nøgleord

Sammendrag



Nøgleord

1. Landbrug — fælles markedsordning — sukker — produktion ud over kvoterne (C-sukker) — eksportlicens, der angiver en mindre mængde sukker end den faktisk udførte mængde, eller hvis gyldighedsperiode er udløbet — bevis for eksport — foreligger ikke — partiallicens påtegnet af toldmyndighederne — ingen betydning — [Kommissionens forordning nr. 2670/81, art. 2, stk. 2, litra a)]

2. Landbrug — fælles markedsordning — import- og eksportlicenser — de kompetente myndigheders berigtigelse af en angivelse på en eksportlicens eller partiallicens — ingen urigtige oplysninger på disse dokumenter — ulovlig — (Kommissionens forordning nr. 3719/88, art. 24, stk. 2)

3. Landbrug — fælles markedsordning — import- og eksportlicenser — rettelse foretaget af de kompetente myndigheder — tilsidesættelse af proportionalitetsprincippet — foreligger ikke — indgreb i beskyttede interesser — foreligger ikke — (Kommissionens forordning nr. 3719/88, art. 24, stk. 2)

4. Landbrug — fælles markedsordning — sukker — produktion ud over kvoterne (C-sukker) — ændring af det beløb, som skal opkræves — den nationale domstol eller den kompetente myndigheds skønsbeføjelse — bevis for fejl foreligger ikke — foreligger ikke — (Kommissionens forordning nr. 2670/81, art. 3)

5. Landbrug — fælles markedsordning — sukker — produktion ud over kvoterne (C-sukker) — udførsel foretaget efter eksportlicensens udløb — forpligtelse til at betale det skyldige beløb for sukker afsat på det indre marked — (Kommissionens forordning nr. 2670/81, art. 3)

Sammendrag

1. Beviset i henhold til artikel 2, stk. 2, litra a), i forordning nr. 2670/81 om gennemførelsesbestemmelser for produktion ud over kvoterne inden for sukkersektoren, som ændret ved forordning nr. 158/96, for, at en mængde C-sukker reelt er blevet eksporteret, er ikke ført, når denne mængde overstiger den samlede mængde, som anført på eksportlicensen, eller når udførsel foretages efter udløbet af licensens gyldighedsperiode. Den omstændighed, at det omhandlede C-sukker faktisk har forladt Fællesskabets toldområde, er herved uden betydning. Det forholder sig på samme måde, når toldmyndigheden har påtegnet en partiallicens, som angår en anmodet mængde, men som ikke afspejler fabrikantens egentlige vilje med hensyn til en toldangivelse på en rettet blanket, som angiver den faktiske udførte mængde.

(jf. præmis 49 og 50 samt domskonkl. 1)

2. Artikel 24 i forordning nr. 3719/88 om fælles gennemførelsesbestemmelser for import- og eksportlicenser samt forudfastsættelsesattester for landbrugsprodukter, som ændret ved forordning nr. 1199/95, skal fortolkes således, at den ikke tillader, at den kompetente myndighed foretager en rettelse af den på en eksportlicens eller partiallicens angivne tonnage, når disse dokumenter ikke indeholder urigtige oplysninger med hensyn til angivelserne her i.

(jf. præmis 56 samt domskonkl. 2)

3. Gennemgangen af artikel 24 i forordning nr. 3719/88 om fælles gennemførelsesbestemmelser for import- og eksportlicenser samt forudfastsættelsesattester for landbrugsprodukter, som ændret ved forordning nr. 1199/95, har intet frembragt, der kan rejse tvivl om forordningens gyldighed. Ved fastlæggelsen af, om en fællesskabsretlig bestemmelse overholder proportionalitetsprincippet, skal det efterprøves, om de foranstaltninger, som den iværksætter, er egnede til at nå det tilsigtede mål, og at de ikke går ud over, hvad der er nødvendigt for at nå det. Det kan ikke gøres gældende, at bestemmelser, som ikke i sig selv medfører en indgriben i beskyttede rettigheder, kan udgøre en tilsidesættelse af proportionalitetsprincippet. Artikel 24, stk. 2, tilsigter udelukkende at gøre det muligt at rette fejl, der må tilskrives den udstedende myndighed, eller indlysende unøjagtigheder. Denne bestemmelse indebærer intet indgreb i fabrikanters rettigheder og kan følgelig ikke udgøre en tilsidesættelse af proportionalitetsprincippet.

(jf. præmis 58-60 og 63 samt domskonkl. 3)

4. Når der ikke foreligger bevis for, at de nationale myndigheder har begået fejl, kan disses nægtelse af at rette partiallicenser, hvorpå der er anført angivelser, som ikke indeholder urigtigheder, ikke give hverken de nationale domstole eller den kompetente myndighed diskretionær beføjelse til at nedsætte det beløb, der skal opkræves i henhold til artikel 3 i forordning nr. 2670/81 om gennemførelsesbestemmelser for produktion ud over kvoterne inden for sukkersektoren, som ændret ved forordning nr. 158/96.

(jf. præmis 66 og 67 samt domskonkl. 4)

5. Artikel 3 i forordning nr. 2670/81 om gennemførelsesbestemmelser for produktion ud over kvoterne inden for sukkersektoren, som ændret ved forordning nr. 158/96, skal fortolkes således, at den finder anvendelse, hvis udførslen af C-sukker foretages efter den tilhørende eksportlicens’ udløb.

(jf. præmis 73 samt domskonkl. 5)